Diari Oficial de la Generalitat Valenciana


Sumari del DOGV 4762, del 27-05-2004 (2004/5448)

LLEI 1/2004, de 24 de maig, de la Generalitat, d'Ajuda a les Víctimes del Terrorisme.
-------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2004/05/24/1**

### Versions

 17/04/2009 - Actualitat  01/01/2007 - 16/04/2009  Text inicial: 27/05/2004 - 31/12/2006 

### Dades del document

Número de DOGV
:   4762

Data del DOGV
:   27-05-2004

Secció del DOGV
:   I. DISPOSICIONS GENERALS

Número del document
:   2004/5448


Data del document
:   24-05-2004

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * indemnització
    * Dret regional
    * societat sense fins de lucre
    * terrorisme
    * ajuda d'urgència
    * legislació
    * víctima

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 17.04.2009 -**

 

**Llei 1/2004, de 24 de maig, de la Generalitat, d'Ajuda a les Víctimes del Terrorisme.**

 

[**(DOGV núm. 4762 de 27.05.2004)**](http://www.dogv.gva.es/datos/2004/05/27/pdf/2004_5448.pdf) **Ref. 2370/2004**

 

Sia notori i manifest a tots els ciutadans que les Corts Valencianes han aprovat i jo, d'acord amb el que establixen la Constitució i l'Estatut d'Autonomia, en nom del Rei, promulgue la Llei següent:

 

 

PREÀMBUL

 

La regulació legal en matèria d'ajudes ordinàries a les víctimes del terrorisme està essencialment continguda en la Llei de pressupostos generals de l'Estat 13/1996, de 30 de desembre, modificada per lleis posteriors de pressupostos, per la Llei 32/1999, de 8 d'octubre, de solidaritat amb les víctimes del terrorisme i per la Llei 2/2003, de 12 de març, que la modifica.

En els respectius articulats es recullen les actuacions indemnitzadores i assistencials que establix l'administració de l'Estat, com a reconeixement del seu sacrifici en nom de la defensa dels valors substantius que permeten una convivència en pau i llibertat de tots.

El fet que l'Estat espanyol duga a terme les actuacions esmentades no és obstacle, ans al contrari, més bé un estímul, perquè la Generalitat les complemente en determinats supósits i, en altres, realitze actuacions específiques en tant que provenen de les competències i les funcions que li són própies.

La lluita contra el terrorisme és una tasca que han de dur a terme els partits polítics amb el compromís dels ciutadans. Democràcia i violència són una contraposició, i els interessos legítims, sempre s'han de defensar en democràcia.

El desenrotllament d'un poble és l'expressió política, cultural i social dintre del marc de la legalitat internacional. El respecte als valors humans i la pau, són la base de tota convivència.

Els actes terroristes procuren crear i instal·lar en la societat un estat de terror i d'alteració dels valors democràtics. Les seues víctimes són les que pateixen directament les conseqüències de la intolerància. Tots tenim amb elles un deute moral i material que, encara que mai no es rescabalarà, sí que els devem el nostre reconeixement, atenció i solidaritat.

Cal aconseguir salvaguardar les llibertats i els drets dels ciutadans i per aixó, i després de l'aprovació d'esta llei per les Corts Valencianes, es realitza un reconeixement al dolor que les víctimes del terrorisme pateixen per la pèrdua de la seua integritat, dels seus drets i la seua llibertat.

La Comunitat Valenciana i els ciutadans d'esta, han estat escenari í víctimes d'atemptats terroristes. Esta llei, per tant, vol ser expressió de respecte i gratitud d'un poble a les seues víctimes i vol contribuir perquè la pau siga fruit de la conciliació i de la justícia.

La llei consta de cinc capítols. El primer referit a qüestions de caràcter general, com ara l'objecte de la llei i el conjunt d'actuacions que s'hi contemplen i també els requisits i procediments per a acollir-s'hi.

En el capítol II s'establixen les indemnitzacions per danys físics o psíquics i les reparacions per danys materials i les quantitats respectives.

El capítol III determina la possibilitat de concedir subvencions a entitats sense finalitats lucratives que representen i defensen les víctimes del terrorisme i, també, els requisits de concessió.

En el quart es descriuen les accions de l'administració de la Generalitat en l'exercici de les matèries que li són própies en els àmbits sanitari, educatiu, laboral i política d'habitatge.

Finalment, el capítol cinquè es refereix al reconeixement dels honors, les distincions i la garantia de fons de solidaritat per la Generalitat a les víctimes del terrorisme.

 

 

CAPÍTOL I. Disposicions generals

 

**Article 1. Objecte**

1. S'estableixen en la present llei les indemnitzacions per danys físics o psíquics, reparació de danys materials, indemnitzacions per situació de dependència, subvencions, accions assistencials i la resta d'actuacions de la Generalitat que correspondran a les víctimes, familiars més acostats, persones amb relació d'afectivitat anàloga a la conjugal o altres persones que convisquen de forma estable amb la víctima i en depenguen, en ocasió dels actes terroristes que es perpetren en la Comunitat Valenciana, sense perjuí del que disposa la lletra a) de l'article 3 d'esta llei. ****[1]****

Es definirà reglamentàriament qui són els familiars més próxims destinataris de les ajudes i una prelació d'estes a l'efecte de la concessió d'ajudes i lliurament de distincions.

2. Respecte a les indemnitzacions per danys materials, també en podran ser receptores les persones jurídiques que els hagen patit.

 

**Article 2. Classes d'ajudes**

Les ajudes que prestarà la Generalitat consistiran, segons els casos, en indemnitzacions per danys físics o psíquics, reparacions de danys materials, indemnitzacions per situació de dependència, subvencions, accions assistencials, distincions honorífiques, beneficis fiscals i la resta de mesures previstes en esta llei. ****[2]****

1. Les indemnitzacions per danys físics o psíquics s'entregaran a les víctimes o, en cas de defunció, als familiars més acostats, persones amb relació d'afectivitat anàloga a la conjugal o altres persones que convisquen de forma estable amb la víctima i en depenguen, la reparació per danys materials es concedirà als titulars dels béns danyats, i les indemnitzacions per situació de dependència a les víctimes a què se'ls reconega l'esmentada situació.

En el supósit de l'article 12 quater la indemnització correspondrà a les persones dependents el cuidador no professional de les quals resulte víctima d'un atemptat terrorista quan concórreguen els requisits de l'esmentat article. ****[3]****

2. Les subvencions a les associacions, fundacions, entitats i institucions sense finalitats lucratives a les quals fa referència l'article 13 de la llei.

3. Les accions assistencials abastaran l'àmbit sanitari, docent, laboral i d'habitatge.

 

**Article 3. Requisits per a la concessió**

Amb caràcter general, seran requisits necessaris per a acollir-se a les ajudes:

a) Que l'atemptat haja tingut lloc en el territori de la Comunitat Valenciana o, quan la víctima ostente la condició de valencià o valenciana, en qualsevol altre lloc del territori espanyol o a l'estranger, sempre que en este supósit no haguera percebut ajudes pel mateix concepte de la Comunitat Autónoma on s'haguera perpetrat. ****[4]****

b) Que els danys siguen conseqüència d'un acte terrorista, quan siga considerat així per les forces o cossos de seguretat, o quan siga reivindicat per un grup terrorista i que l'autoritat judicial ho ratifique així mitjançant resolució.

c) Que les persones interessades es comprometen a exercitar les accions per a la reparació dels danys que corresponguen i a comunicar les ajudes que hagen pogut rebre per part d'altres administracions o institucions públiques o privades.

 

**Article 4. Procediment**

1. La sol·licitud, tant d'indemnitzacions per danys físics o psíquics com per reparació per danys materials i les accions assistencials, serà formalitzada davant la conselleria competent en matèria d'interior a partir de la data del fet causant fins un any després de la resolució del govern de la nació, o de la curació o determinació de l'abast de les seqüeles, quan es tracte de danys físics o psíquics. Per als actes de terrorisme comesos anteriorment a l'entrada en vigor d'esta llei, el termini d'un any per a la formalització de la sol·licitud serà comptat des de l'entrada en vigor d'esta llei.

2. La sol·licitud d'indemnització per situació de dependència es formalitzarà davant la conselleria competent en matèria d'Interior, en el termini d'un any que començarà a comptar de l'endemà de la notificació de la resolució per la qual es reconeix la situació de dependència per la conselleria competent en la matèria.

Si la situació de dependència ha estat reconeguda amb anterioritat a l'entrada en vigor d'esta llei, el termini d'un any previst en el paràgraf anterior començarà a comptar de l'endemà de la seua entrada en vigor. ****[5]****

3. En el supósit previst en l'apartat 2 de l'article 12 quater, el termini d'un any per a sol·licitar el nivell addicional de protecció, començarà a comptar:

a) En cas de defunció del cuidador no professional, des de l'endemà d'aquell en què es determine que la defunció ha estat conseqüència d'un acte terrorista en els termes establits en l'apartat b) de l'article 3 d'esta llei.

b) En el supósit de reconeixement de la situació de dependència, el cómput del termini es realitzarà en la forma establida en l'apartat 2 d'este article. ****[6]****

4. La conselleria competent en matèria d'interior remetrà les sol·licituds a les altres conselleries afectades per tal que estes elaboren els informes pertinents, i els trameten per tal d'elevar la proposta corresponent al Consell que permeta l'adopció de l'acord procedent.

 

 

CAPÍTOL II. Indemnitzacions per danys físics o psíquics, reparació per danys materials i indemnitzacions per situació de dependència ****[7]****

 

Secció Primera. Indemnitzacions per danys físics o psíquics i reparació per danys materials ****[8]****

 

**Article 5. Contingut de les indemnitzacions i reparacions**

1. Les indemnitzacions consistiran en ajudes que es lliuraran pels danys físics o psíquics patits a les víctimes, a estes o als seus familiars més próxims, a les persones amb relació d'afectivitat anàloga a la conjugal o a les persones amb qui convisquen de manera estable amb la víctima i en depenguen, en cas de mort. Les reparacions per danys materials es lliuraran a les persones titulars dels béns danyats.

2. Així mateix, el Consell de la Generalitat realitzarà les gestions oportunes per a la consecució de crèdits sense interès o a un interès baix a través d'entitats financeres, públiques o privades, que operen a la Comunitat Valenciana.

 

**Article 6. Danys físics o psíquics**

1. Les indemnitzacions per danys físics o psíquics es lliuraran amb motiu de mort, gran invalidesa, incapacitat permanent absoluta, incapacitat permanent total, incapacitat permanent parcial, incapacitat temporal i lesions de caràcter definitiu no invalidants.

2. Les quantitats percebudes com a indemnització dels danys físics o psíquics seran compatibles amb qualssevol altres a què tingueren dret les víctimes o els seus drethavents en els termes establits en la llei, llevat que per este mateix concepte s'hagueren percebut ajudes de la Comunitat Autónoma on s'haguera perpetrat l'acte terrorista. ****[9]****

 

**Article 7. Reparació per danys materials**

Les quantitats de les reparacions per danys materials comprendran els causats en els habitatges de les persones físiques, en els establiments mercantils o industrials, o en els elements productius de les empreses, en les seus dels partits polítics, sindicats o organitzacions socials i els produïts en vehicles, amb els requisits i les limitacions establits en esta llei.

 

**Article 8. Danys en els habitatges de les persones físiques**

1. En els habitatges habituals de les persones físiques, seran objecte de reparació la pèrdua total de l'habitatge, els danys patits en l'estructura, instal·lacions i mobiliari, pertinences i efectes que s'hagen de reposar perquè aquelles recuperen les condicions anteriors d'habitabilitat, exclosos els elements de caràcter sumptuari.

2. S'entendrà per habitatge habitual, a l'efecte d'esta llei, l'edificació que constituïxca la residència d'una persona o unitat familiar durant un període de, com a mínim, sis mesos a l'any. Igualment, s'entendrà que l'habitatge és habitual en els casos d'ocupació per temps inferior a un any, sempre que s'hi haja residit un temps equivalent, com a mínim, a la mitat del transcorregut des de la data en què haguera començat l'ocupació.

3. En els habitatges que no tinguen el caràcter de residència habitual, l'ajuda comprendrà, com a límit, el 50% dels danys ocasionats en els elements de l'habitatge que no tinguen caràcter sumptuari i per al càlcul d'este percentatge s'haurà de tindre en compte, si escau, les ajudes ja percebudes.

4. La quantitat de la reparació s'abonarà als propietaris dels habitatges o als arrendataris o ocupants que legítimament hagueren efectuat o disposat la reparació.

 

**Article 9. Danys en les seus dels partits polítics, sindicats i organitzacions socials**

La reparació dels danys produïts en estos locals comprendrà les actuacions que calguen perquè recuperen les condicions anteriors de funcionament, inclosos el mobiliari i els elements sinistrats. També seran indemnitzables els danys patits en les seus o llocs de culte de confessions religioses reconegudes, per considerar-se organitzacions socials.

 

**Article 10. Danys en establiments mercantils o industrials**

En el cas d'establiments mercantils o industrials, la reparació comprendrà el valor de les quantitats necessàries per a posar novament en funcionament els establiments, dins del límit de la normativa estatal per este concepte. Igualment, el Consell de la Generalitat realitzarà les gestions oportunes per a la consecució, a favor dels damnificats, de crèdits sense interès o a l'interès més baix possible, a través d'entitats financeres públiques o de les privades que operen al territori de la Comunitat Valenciana la finalitat de les quals siga la posada en marxa de l'establiment mercantil o industrial i el manteniment dels llocs de treball existents.

 

**Article 11. Vehicles**

1. Seran reparables els danys causats en vehicles particulars i també els danys patits en els vehicles destinats al transport terrestre de persones o mercaderies, excepte els de titularitat pública. Perquè corresponga la indemnització, serà requisit indispensable l'existència de l'assegurança obligatória de l'automóbil, vigent en el moment del sinistre.

2. La quantitat de la reparació comprendrà, com a límit, l'import de les despeses necessàries per al funcionament normal, i a l'efecte s'haurà de tenir en compte les ajudes concedides per l'administració de l'Estat pel mateix dany. En el cas de destrucció del vehicle, o quan l'import de la reparació resulte superior al valor real d'este, la indemnització serà equivalent a l'import d'adquisició en el mercat d'un vehicle de semblants característiques tècniques i condicions d'ús al sinistrat. En l'informe pericial es farà constar el valor de les reparacions o el de reposició, segons siga procedent.

 

**Article 12. Quantitats**

1. Per a percebre de la Generalitat les indemnitzacions per danys físics o psíquics o reparació per danys materials, prèviament hauran de sol·licitar-se de l'administració general de l'Estat les indemnitzacions i compensacions que, per als supósits d'este capítol, té previstes en la normativa vigent.

2. La Generalitat incrementarà les quantitats concedides per l'administració estatal en un trenta per cent.

En la reparació dels danys materials en cap cas no podrà ultrapassar-se el valor dels béns danyats.

3. En els casos excepcionals en què la sol·licitud presentada a l'administració estatal no fóra atesa, l'administració de la Generalitat podrà fer efectives les ajudes sol·licitades en l'àmbit estatal i incrementades segons s'indica en l'apartat anterior.

 

 

Secció Segona. Indemnitzacions per situació de dependència ****[10]****

 

**Article 12 bis. Contingut de les indemnitzacions**

1. Les indemnitzacions per situació de dependència conseqüència d'actes terroristes consistiran en ajudes que s'entregaran a les víctimes a què se'ls haja reconegut la situació de dependència d'acord amb la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència.

2. Les indemnitzacions per situació de dependència s'entregaran en ocasió del reconeixement de la situació de dependència en qualsevol dels seus graus i nivells, efectuat per la conselleria competent en la matèria.

3. Per al reconeixement de les situacions de dependència a què es referix esta secció s'aplicarà el procediment d'urgència previst en l'article 16 del Decret 171/2007, de 28 de setembre, del Consell, pel qual s'estableix el procediment per a reconéixer el dret a les prestacions del Sistema Valencià per a les Persones Dependents, a fi de valorar-ne la situació de dependència de forma prioritària.

4. Les quantitats percebudes com a indemnització per reconeixement de la situació de dependència seran compatibles amb qualssevol altres a què tingueren dret les víctimes, sempre que no ho foren pel mateix concepte. En qualssevol cas, seran compatibles amb les prestacions económiques a què es refereix l'article 14 de la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, que pogueren establir-se en el Programa Individual d'Atenció de la Víctima.

 

**Article 12 ter. Quanties**

Les indemnitzacions per reconeixement de la situació de dependència es determinaran en funció del grau, consistint en un increment de les quantitats concedides per la Generalitat en concepte d'indemnització per danys físics o psíquics establides en els apartats 1 i 2 de l'article 12 en relació amb l'article 6 d'esta llei, en els percentatges que s'indiquen a continuació:

1. Increment en un trenta per cent per a les persones valorades en el grau III. Gran Dependència, nivells 1 i 2.

2. Increment en un vint per cent per a les persones valorades en el grau II. Dependència severa, nivells 1 i 2.

3. Increment en un deu per cent per a les persones valorades en el grau I. Dependència moderada, nivells 1 i 2.

 

**Article 12 quater. Nivell addicional de protecció**

1. De conformitat amb el que estableix l'article 7.3 de la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, la Comunitat Valenciana estableix un nivell addicional de protecció per a les persones dependents el cuidador no professional de les quals, a què es refereix l'article 14.4 de l'esmentada llei, resulte víctima d'un atemptat terrorista, sempre que hi concórreguen acumulativament els requisits següents:

- Que entre ambdós existisca el vincle familiar previst en l'apartat 1 de l'article 11 de l'Ordre de 5 de desembre de 2007, de la Conselleria de Benestar Social, per la qual es regulen els requisits i condicions d'accés a les ajudes económiques del programa d'atenció a les persones i a les seues famílies, en el marc del sistema per a l'autonomia i atenció a la dependència en la Comunitat Valenciana.

- Que com a conseqüència de l'acte terrorista el cuidador no professional muira, o se li reconega la situació de dependència de grau II. Dependència severa, o de grau III. Gran dependència, en qualsevol dels seus nivells.

2. El nivell addicional de protecció establit en el present article es concreta en una ajuda per un import de 9.000 euros, que es finançarà a càrrec dels fons propis de la conselleria competent en matèria d'Interior, i que no tindrà caràcter de dret subjectiu.

 

 

CAPÍTOL III. Subvencions

 

**Article 13. Concessió**

1. Podran concedir-se subvencions a associacions, fundacions, entitats i institucions, sense finalitats lucratives, l'objecte principal de les quals siga la representació i la defensa dels interessos de les víctimes del terrorisme, que despleguen programes assistencials dirigits a pal·liar situacions personals o col·lectives d'estes víctimes, o bé procuren el desplegament i l'execució de programes d'activitats de dignificació de les víctimes, o activitats destinades a l'educació i la conscienciació social contra la lacra terrorista en qualsevol manifestació, mitjançant la defensa dels valors de convivència pacífica i democràtica.

2. Les subvencions d'este tipus s'hauran de destinar al compliment i el foment, per les entitats relacionades, d'alguna o algunes de les activitats següents:

a) Suport al moviment associatiu, al qual complementarà i coadjuvarà en el finançament, en part, de les despeses generals de funcionament i gestió generades com a conseqüència de les activitats dedicades a l'atenció assistencial a les víctimes del terrorisme i dels seus familiars i, també, l'auxili tècnic per al desplegament dels seus objectius, o les despeses generades com a conseqüència del desplegament i l'execució de programes d'activitats de dignificació de les víctimes, o activitats destinades a l'educació i la conscienciació social contra la lacra terrorista en qualssevol de les seues manifestacions, que defensen els valors de convivència pacífica i democràtica.

b) Ajudes dirigides preferentment a complementar l'acció de l'administració en el camp de l'assistència legal, material, social o psicológica de les víctimes,  individualment o col·lectivament considerades, amb especial atenció a aquelles situacions que no puguen atendre's amb els tipus ordinaris d'ajudes o que puguen socórrer-se de forma més eficaç a través dels programes d'actuació de les associacions.

c) Formació i orientació professional a les víctimes del terrorisme per tal de facilitar la integració social.

3. La conselleria competent en matèria d'interior establirà reglamentàriament el procediment de sol·licitud de les subvencions i el possible caràcter acumulatiu d'estes amb altres subvencions rebudes.

 

 

CAPÍTOL IV. Accions assistencials

 

**Article 14. Àmbit**

Les prestacions assistencials que regula la present llei s'inclouran en els àmbits següents:

a) Assistència sanitària.

b) Ensenyament.

c) Treball.

d) Habitatge.

 

**Article 15. Assistència sanitària**

1. La Generalitat, a través de la seua xarxa, atendrà la cobertura sanitària tant de la víctima com dels seus familiars més próxims o persones amb les quals convisquen de forma estable, en el cas que l'assistència no estiga resolta per l'assegurament públic o privat. Quan açó no siga possible i s'haja de prestar en altres centres, s'abonaran les despeses meritades.

2. L'assistència sanitària comprendrà tant el tractament mèdic com la implantació de prótesi, les intervencions quirúrgiques i les necessitats ortopèdiques que es deriven de les lesions produïdes.

 

**Article 16. Assistència psicológica immediata**

L'assistència psicológica de caràcter immediat serà prestada tant a la víctima com als seus familiars més próxims o a les persones amb les quals convisquen de forma estable. La Generalitat emprarà per a aixó els recursos propis o, si és procedent, els d'altres institucions o entitats privades especialitzades en esta classe d'assistència.

 

**Article 17. Assistència psicosocial de seqüeles**

1. El tractament psicológic de les seqüeles posteriors a l'atemptat, a què tindran dret tant les víctimes com els familiars més próxims o les persones amb les quals convisquen de forma estable, es podrà rebre, prèvia prescripció facultativa, des de l'aparició dels trastorns psicológics causats o evidenciats per l'atemptat.

De la mateixa manera se'ls facilitarà l'atenció personal i social necessària, amb la intervenció dels departaments corresponents de les conselleries competents en les matèries de sanitat i de benestar social.

2. A l'efecte, la Generalitat podrà establir concerts amb institucions o entitats privades per tal d'assegurar estes prestacions. Si hi manquen, podrà finançar el cost dels tractaments individuals requerits.

 

**Article 18. Assistència psicopedagógica**

Els alumnes d'educació infantil, primària i secundària obligatória que, com a conseqüència d'un atemptat terrorista patit per ells, pels seus familiars més próxims o persones amb les quals convisquen de forma estable, presenten dificultats d'aprenentatge o problemes d'adaptació social, podran rebre assistència psicopedagógica gratuïta.

Amb esta finalitat, la Generalitat garantirà l'existència de, si més no, un psicóleg amb experiència en situacions de crisis derivades d'actes terroristes, en cadascuna de les províncies per atendre els casos concrets.

 

**Article 19. Beques i ajudes a l'estudi**

1. Seran concedides ajudes d'estudi quan, com a conseqüència d'un acte terrorista, es deriven per al propi estudiant, o per als seus pares, tutors o curadors, danys personals que siguen d'especial transcendència, o els inhabiliten per a l'exercici de la professió habitual. La transcendència especial dels danys serà valorada en atenció a la repercussió de les lesions patides en la vida i en l'economia familiar de la víctima. En tot cas, en els supósits de mort o lesions invalidants.

2. Les ajudes d'estudi comprendran  tant les destinades a sufragar les taxes dels servicis acadèmics com les despeses de material escolar, transport, menjador i, si escau, de residència fora del domicili familiar.

3. Dites ajudes seran prestades en els centres d'ensenyament de la Comunitat Valenciana i poden concedir-se a centres d'altres comunitats en casos excepcionals, i s'estendran fins a l'acabament dels estudis corresponents a formació ocupacional, professional o universitària, sempre que el rendiment, una vegada assumit el retràs psicopedagógic que puga produir-se, siga considerat adequat.

Cap estudiant no podrà rebre més d'una beca per curs, encara que realitze simultàniament diversos cursos o carreres. Les beques concedides a les víctimes del terrorisme seran incompatibles amb les percebudes pels mateixos conceptes d'altres administracions públiques o d'institucions privades.

4. Les ajudes al·ludides en este article podran consistir en la dispensa o atenuació de requisits establits en les convocatóries generals de beques o ajudes a l'estudi; en la minoració de la quantia de la renda de la unitat familiar, mitjançant l'aplicació del corresponent corrector de reducció, als efectes del cómput del llindar de renda per a la concessió de les beques o ajudes; o en l'ampliació dels límits de la quantia de les beques o ajudes concedides. La conselleria competent especificarà, en cada convocatória, les ajudes a concedir.

En tot cas, serà criteri d'adjudicació preferent, per l'ordre de prioritat que s'indique en la convocatória, trobar-se en el supósit definit en l'apartat 1 d'este article.

En el cómput de la renda de la unitat familiar com a límit per a l'accés a beques i ajudes a l'estudi s'exclourà la quantia de les indemnitzacions rebudes com a conseqüència de l'acte terrorista.

La sol·licitud i concessió de beques o ajudes a l'estudi se sotmetrà al procediment i als terminis establits en la corresponent convocatória. ****[11]****

 

**Article 20. Ajudes en l'àmbit laboral**

Aquelles persones que, com a conseqüència d'un acte terrorista, patisquen danys que els impossibiliten per a l'exercici normal del seu lloc de treball, seran objecte de plans de reinserció professional, programes d'autoocupació o d'ajudes per a la creació de noves empreses. Estos plans i mesures seran proposats per la conselleria competent per raó de la matèria.

*Suprimit*****[12]****

 

**Article 21. Allotjament provisional**

1. L'administració de la Generalitat garantirà l'allotjament provisional d'aquelles persones que hagen de deixar el seu habitatge habitual durant el període en què es realitzen les obres de reparació i abonarà, si és procedent, el lloguer d'un habitatge semblant al danyat o les despeses d'allotjament en un establiment hoteler.

2. Les quanties, en estos casos, es fixaran conforme al que hi ha disposat en l'article 12 d'esta llei.

 

**Article 21 bis. Habitatge habitual** ****[13]****

1. La víctima d'atemptat terrorista i, en cas de defunció d'esta per causa de l'atemptat, el cónjuge o persona amb relació d'afectivitat anàloga a la conjugal i els fills, sempre que en el moment de la defunció convisqueren de forma estable amb la víctima i en depengueren económicament, podran accedir a un habitatge protegit en els termes establits en la normativa vigent amb les particularitats següents:

a) Sempre que el sól siga de procedència municipal o autonómica, serà suficient l'empadronament en qualsevol municipi de la Comunitat Valenciana, eximint-los del requisit de duració del dit empadronament si la convocatória respectiva ho exigira.

b) Se'ls podrà atorgar prioritat sobre qualsevol altre aspirant quan hi concórrega una situació d'excepcionalitat que així ho justifique.

2. En tot cas, els plans d'habitatge hauran de considerar-los com a col·lectiu preferent, atorgant-los una especial protecció.

 

 

CAPÍTOL V. Distincions honorífiques i garantia de fons de solidaritat

 

**Article 22. Concessió**

El Consell de la Generalitat, feta la valoració prèvia de les circumstàncies que concórreguen en cada cas, podrà concedir a les víctimes, i també a les institucions o entitats que s'hagen distingit per la lluita i sacrifici contra el terrorisme, les distincions i honors previstos en el Decret 28/1986, de 10 de març, del Consell de la Generalitat, modificat pel Decret 177/2003, de 12 de setembre, com a mostra de la solidaritat i el reconeixement de la societat valenciana i del seu govern.

 

**Article 23. Garanties de fons de solidaritat**

El Consell arbitrarà les mesures económiques adequades que garantesquen fons de solidaritat amb les víctimes del terrorisme per a sufragar les despeses derivades de les necessitats immediates dels afectats per actes terroristes i els familiars més próxims, persones amb relació d'afectivitat anàloga a la conjugal o persones amb les quals convisquen de forma estable amb la víctima i en depenguen, fins la percepció de les indemnitzacions corresponents.

 

 

CAPÍTOL VI. Mesures en matèria d'ocupació pública ****[14]****

 

**Article 24. Empleats públics**

A les víctimes que ostenten la condició de personal al servici de l'administració de la Generalitat, personal docent, sanitari i investigador de la Comunitat Valenciana, se'ls reconeixerà, quan s'acredite motivadament la necessitat, en consideració a la seua condició i circumstàncies particulars, els drets, permisos, llicències i situacions administratives que escaiguen, en el marc de la normativa vigent en cada àmbit, per a fer efectiva la seua protecció i el seu dret a una assistència social integral.

L'Administració competent els garantirà, en el marc de la legislació aplicable, l'adaptació del lloc de treball a les seues peculiaritats físiques i psicológiques, l'adscripció al lloc l'exercici del qual s'adapte millor a les peculiaritats esmentades, tot evitant el canvi de localitat excepte sol·licitud de l'interessat, així com la mobilitat i la reducció o flexibilitat horària.

 

 

CAPÍTOL VII. Mesures de caràcter fiscal ****[15]****

 

**Article 25. Mesures de caràcter fiscal**

La Generalitat promourà l'establiment, dins del marc de les seues competències normatives, de beneficis fiscals en l'àmbit dels tributs propis i dels tributs cedits a la Generalitat, a favor dels qui tinguen la condició de víctima d'acte terrorista i, en cas de defunció d'esta per causa de l'atemptat, a favor del cónjuge o persona amb relació d'afectivitat anàloga a la conjugal, així com dels fills, sempre que en el moment de la defunció convisqueren de forma estable amb la víctima i en depengueren económicament.

 

 

CAPÍTOL VIII. Comissió de coordinació i seguiment d'ajuda   
 a les víctimes del terrorisme ****[16]****

 

**Article 26. Creació**

Es crea la Comissió de Coordinació i Seguiment d'Ajuda a les Víctimes del Terrorisme, amb el caràcter d'órgan col·legiat, adscrit a la conselleria competent en matèria d'interior.

 

**Article 27. Composició**

La composició de la Comissió de Coordinació i Seguiment d'Ajuda a les Víctimes del Terrorisme serà la següent:

a) Presidència: el càrrec de president/a l'ostentarà el titular de la direcció general competent en matèria d'Interior, o órgan que delegue.

b) Vicepresidència: el càrrec de vicepresident/a l'ostentarà el/la cap d'àrea de la direcció general competent en matèria d'Interior.

c) Vocals:

- Un/a representant de la conselleria competent en matèria d'interior.

- Un/a representant de la conselleria competent en matèria de benestar social.

- Un/a representant de la conselleria competent en matèria de sanitat.

- Un/a representant de la conselleria competent en matèria d'habitatge.

- Un/a representant de la conselleria competent en matèria d'educació.

- Un/a representant de la conselleria competent en matèria d'administracions públiques.

- Un/a representant de la conselleria competent en matèria d'economia i hisenda.

Tots els vocals hauran de ser funcionaris/àries de l'administració de la Generalitat amb rang de cap d'àrea, designats pel titular de la conselleria respectiva.

d) Secretaria: el càrrec de secretari/ària correspondrà a un funcionari/ària de la conselleria competent en matèria d'Interior, designat pel president/a de la Comissió.

 

**Article 28. Funcionament**

La comissió, el règim de funcionament de la qual s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establirà el seu propi règim de convocatóries i el caràcter i periodicitat de les seues reunions.

La direcció general competent en matèria d'Interior prestarà el suport administratiu i el suport tècnic necessaris per al seu funcionament.

 

**Article 29. Funcions**

La Comissió de Coordinació i Seguiment d'Ajuda a les Víctimes del Terrorisme té les funcions següents:

1. Prestar a les víctimes del terrorisme i familiars a què es refereix la present llei, la informació i assistència tècnica precisa en cada cas per a l'accés a totes les ajudes públiques a què tinguen dret d'acord amb la legislació vigent.

2. Promoure i fomentar que les convocatóries de subvencions i ajudes que es realitzen per les distintes conselleries, incorporen entre els criteris de baremació, en aquells casos en què, pel seu contingut, s'estime procedent l'apreciació de la circumstància de ser víctima del terrorisme o familiar, en els termes establits en la present llei, com a criteri per a la seua concessió preferent.

3. Promoure que la inclusió de les víctimes del terrorisme i familiars a què es refereix la present llei entre els col·lectius necessitats una especial protecció, resulte eficaç a l'efecte de prioritzar l'accés a les ajudes que es convoquen.

4. Estudiar, en els àmbits competencials de les conselleries representades en el seu si, noves mesures de suport a les víctimes del terrorisme i familiars a què es refereix la present llei i de potenciació de l'eficàcia de les previstes en la normativa vigent.

5. Qualsevol altra funció que es considere oportuna en atenció als fins d'esta llei, d'acord amb la naturalesa d'esta comissió.

 

DISPOSICIONS ADDICIONALS

 

**Primera**

Davant de la impossibilitat de preveure les situacions que afecten l'aplicació de la present llei, es produiran les modificacions pressupostàries o la generació de crèdits extraordinaris pertinents per a atendre-les.

 

**Segona** ****[17]****

S'autoritza el Consell perquè puga actualitzar, per mitjà de disposició reglamentària, els percentatges i les quanties de les indemnitzacions previstes en esta llei.

 

 

DISPOSICIONS FINALS

 

**Primera. Facultats de desplegament**

El Consell de la Generalitat és autoritzat per a dictar les disposicions reglamentàries que calguen per a l'aplicació i el desplegament dels continguts de la present llei.

 

**Segona. Entrada en vigor**

La present llei vigirà el dia de la publicació en el Diari Oficial de la Generalitat Valenciana, sense perjudici que les seues previsions siguen aplicades a actes succeïts des de l'1 de gener de 2003.

Quan es tracte de danys físics o psíquics, el que hi ha disposat en esta llei s'aplicarà als actes causants dels mateixos que s'hagen produït des de l'1 de gener de 1968.

 

**Tercera. Desplegament reglamentari**

El Consell de la Generalitat desplegarà reglamentàriament esta llei en el termini màxim de sis mesos des que siga aprovada.

 

**Quarta** ****[18]****

1. La sol·licitud, tant d’indemnització per danys físics o psíquics com per a reparació per danys materials i les accions assistencials, es formalitzarà davant de la conselleria competent en matèria d’Interior a partir de la data del fet causant fins a un any després de la resolució del Govern de la Nació, o de la curació o determinació de l’abast de les seqüeles quan es tracte de danys físics o psíquics. Per als actes de terrorisme succeïts abans de l’entrada en vigor de la present llei, el termini per a la formalització de la sol·licitud acabarà el 27 de maig de 2007.

 

Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta llei.

 

 

València, 24 de maig de 2004

El president de la Generalitat,

FRANCISCO CAMPS ORTIZ

 

 

---

****[1]****  Paràgraf primer de l’apartat 1 de l’article 1, modificat per l'apartat u de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009), de la Generalitat, de modificació de la Llei 1/2004, de 24 de maig, de la Generalitat, d'Ajuda a les Víctimes del Terrorisme (DOGV núm. 5994 de 16.04.2009) Ref. Base de dades 004136/2009.

****[2]****  Paràgraf primer de l’article 2 modificat per l'apartat dos de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[3]****  Apartat 1 de l’article 2 modificat per l'apartat tres de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[4]****  Apartat a) de l’article 3 modificat per l'apartat quatre de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[5]****  Apartat 2 de l’article 4 introduït per l'apartat cinc de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[6]****  Apartat 3 de l’article 4 introduït per l'apartat cinc de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[7]****  Rúbrica del capítol II modificada per l'apartat sis de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[8]****  Rúbrica de la secció 1ª del capítol II introduïda per l'apartat set de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[9]****  Apartat 2 de l’article 6 modificat per l'apartat huit de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[10]****  Secció 2ª del capítol II introduïda per l'apartat nou de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[11]****  Apartat 4 de l’article 19 introduït per l'apartat deu de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[12]****  Paràgraf 2n de l’article 20 suprimit per l'apartat onze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[13]****  Article 21 bis introduït per l'apartat dotze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[14]****  Capítol VI introduït per l'apartat tretze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[15]****  Capítol VII introduït per l'apartat catorze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[16]****  Capítol VIII introduït per l'apartat quinze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[17]****  Disposició addicional segona modificada per l'apartat setze de l'article únic de la [**Llei 3/2009, de 14 d'abril**](http://www.dogv.gva.es/va/disposicio?sig=004136/2009).

****[18]****Disposició final quarta introduïda per l’article 45 de la [**Llei 10/2006, de 26 de desembre**](http://www.dogv.gva.es/va/disposicio?sig=6797/2006), de Mesures Fiscals, de Gestió Administrativa i Financera, i d'Organització de la Generalitat (DOGV núm. 5416 de 28.12.2006) Ref. Base de dades 6797/2006.


Còpia Permalink ELI